Kevin Magnussen og Haas-teamet står i denne weekend over for både et vigtigt løb og en mindst lige så vigtig skæringsdato.

1. oktober menes nemlig at være dér, hvor Haas' option på en kontraktforlængelse med Kevin Magnussen udløber.

Og da løbet i Sotji afvikles på den sidste dag i september måned, skal Kevin Magnussen og Haas have fundet en løsning - ellers er danskeren i teorien ledig på kørermarkedet i 2019.

Så galt går det formentlig slet ikke. Men det er efterhånden lang tid, at Haas-teamet har trukket deres offentliggørelse af kørerne for 2019.

Kevin Magnussens option med Haas udløber på søndag, og dermed bør der snart være nyt om fremtiden. (REUTERS/Edgar Su) Foto: EDGAR SU Vis mere Kevin Magnussens option med Haas udløber på søndag, og dermed bør der snart være nyt om fremtiden. (REUTERS/Edgar Su) Foto: EDGAR SU

Der bør nemlig ikke være tvivl om, at Kevin Magnussen fortsætter hos amerikanerne. Det har gennem måneder kun været et spørgsmål om, hvordan danskerens nye aftale skulle skrues sammen.

Men selv om teamchef Günther Steiner og Magnussen i en måned nu har talt om en afklaring 'inden for kort tid', så har Haas stadig ikke gjort alvor af snakken.

B.T. er løbende i kontakt med Haas - både mellem og til alle sæsonens løb - og i denne uge har B.T. igen kontaktet Haas-teamets pressechef Mike Arning via mail med spørgsmålet:

'Hej Mike, undskyld, at vi nu spørger igen. Men er der i denne uge planer om at fortælle nyt om Haas' kørere i 2019?'

Günther Steiner og Kevin Magnussen bør være klar til endnu et år sammen hos Haas. (Grand Prix Photo) Vis mere Günther Steiner og Kevin Magnussen bør være klar til endnu et år sammen hos Haas. (Grand Prix Photo)

Og her var det korte svar fra pressechefen følgende.

»Intet (er planlagt, red.) endnu.«

B.T. har også forhørt sig hos Kevin Magnussen dog uden svar fra den danske racerstjerne. Selvom Haas ikke har - eller vil - indvie B.T. i, om der rent faktisk kommer en udmelding om Kevin Magnussens fremtid i denne uge, vil det være overraskende, hvis der ikke sker noget i denne weekend i Rusland, når nu kørernes optioner udløber.

Men det vil være endnu mere overraskende, hvis ikke det er Kevin Magnussen og Romain Grosjean, der præsenteres. I forhold til Kevin Magnussens aftale synes spørgsmålet at være, om Haas vælger at køre videre med danskerens oprindelige kontrakt, hvor amerikanerne via optionen giver ham et ekstra år i 2019 på de nuværende vilkår.

Omvendt skal Kevin Magnussen ifølge B.T.s oplysninger have gået til Haas med intentionen om at få en længere og forbedret kontrakt. Her skulle man mene, at danskerens argumenter er overbevisende, da han har kørt mange VM-point og deraf millioner af kroner i point-bonusser hjem til Haas.